ป้องกันโควิดในครอบครัว กรมอนามัยแนะสวมหน้ากากภายในบ้าน หากเป็นกลุ่มเสี่ยงสูงให้คัดกรองตนเองด้วยชุดตรวจ Antigen Test Kit
นายแพทย์สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า จากสถานการณ์การแพร่ระบาดของโควิด-19 เป็นวงกว้างทั้งในเขตกรุงเทพมหานคร ปริมณฑล และต่างจังหวัด จากเดิมที่มาตรการสวมหน้ากากเพื่อป้องกันโควิด-19 จะเน้นปฏิบัติเมื่อออกจากบ้านหรือเดินทางไปยังที่สาธารณะที่มีผู้คนหนาแน่น แต่ปัจจุบันกลับพบผู้ติดเชื้อจากการสัมผัสสมาชิกในครอบครัว หรือเกิดกับผู้ใกล้ชิดเพิ่มมากขึ้น         จากฐานข้อมูลการเฝ้าระวังตั้งแต่ 1 เมษายน - 14 สิงหาคม 2564 พบว่า กลุ่มเด็กปฐมวัยติดเชื้อในครอบครัว ร้อยละ 60 วัยเรียนติดเชื้อในครอบครัว ร้อยละ 53 และผู้สูงอายุติดเชื้อในครอบครัว ร้อยละ 46 จึงจำเป็นต้องยกระดับมาตรการป้องกันโควิด-19 ขั้นสูงสุด ด้วยการสวมหน้ากากในบ้านให้เพิ่มมากขึ้น เพื่อป้องกันการแพร่เชื้อสู่คนในบ้าน         นอกจากนี้ ข้อมูลอนามัยโพลล่าสุด พบว่า ครอบครัวไม่มีการประเมินความเสี่ยงของทุกคนที่มาจากนอกบ้านร้อยละ 73 จึงส่งผลให้มีความกังวลต่อการแพร่เชื้อในบ้านร้อยละ 69 ซึ่งเมื่อถามถึงการสวมหน้ากากในบ้านพบว่า ส่วนใหญ่เห็นด้วยและคิดว่าทำได้เพียงร้อยละ 55  สมาชิกภายในบ้านควรประเมินความเสี่ยงผ่าน “ไทยเซฟไทย” ของกรมอนามัย หากเป็นผู้มีความเสี่ยงสูง เช่น สัมผัสหรือใกล้ชิดผู้ติดเชื้อทั้งที่มีอาการและไม่มีอาการ ผู้ที่เริ่มมีอาการสงสัยว่าติดเชื้อโควิด-19 ควรมีการตรวจด้วย Antigen Test Kit (ATK) เพื่อคัดกรองเบื้องต้น ขอให้ทุกคนในครอบครัวสวมหน้ากาก เมื่ออยู่ในบ้านเพิ่มมากขึ้น และสวมให้ถูกวิธี ปิดคลุมทั้งจมูก ปาก คาง และต้องกระชับกับใบหน้า ต้องสวมหน้ากากเมื่อทำกิจกรรมใกล้ชิดกับสมาชิกในครอบครัว เช่น ดูทีวีร่วมกัน พูดคุยกัน เมื่ออยู่ในห้องปรับอากาศร่วมกัน รวมทั้งยังคงต้องปฏิบัติตามมาตรการของกระทรวงสาธารณสุขอย่างต่อเนื่องทั้งการเว้นระยะห่าง หลีกเลี่ยงการอยู่ใกล้ชิดกัน แยกการใช้อุปกรณ์ส่วนตัว ลดการออกไปสถานที่เสี่ยงนอกบ้าน หมั่นล้างมือเป็นประจำ ทำความสะอาดอุปกรณ์และบริเวณที่จับร่วมกันบ่อยๆ เช่น ตู้เย็น ลูกบิดประตู ราวบันได โต๊ะอาหาร และให้งดการกินอาหารร่วมกันไปอีกระยะหนึ่ง เพื่อป้องกันการติดเชื้อโควิด-19 ในครอบครัว